Pelle Dragsted (EL), 2023-12-13:
Han vil gøre alt for at holde sig i skindet i sin tale og overholde reglerne i det ærede Ting.
Der har været lidt debat om, at Enhedslisten ikke står som en del af den her finanslovsaftale, og der har været lidt snak i dag om det her med: Skal man det, eller skal man det ikke?
Sådan som vi ser det, er finansloven den samlede ramme om den danske økonomi, og derfor er vores grundlæggende tilgang, når vi vurderer en finanslov: Svarer den på de opgaver, som er de vigtigste i den pågældende situation?
Svarer den på de kriser, som vores samfund er præget af?
Og der, hvor vi ser nogle meget store udfordringer lige nu, er primært tre steder.
For det første oplever vi en levevilkårskrise – kunne man kalde det – som ikke er en krise for os alle sammen, men som f.eks. lige nu rammer folkepensionister, førtidspensionister og folk, der er ramt af arbejdsløshed og sygdom, men også lavtlønnede lønmodtagere, som har oplevet, at deres købekraft blev udhulet af inflationen, af stigende husleje, varmeregninger, elregninger og dagligvarepriser, og som ikke kan få tingene til at hænge sammen.
For det andet er der klima- og naturkrisen.
Den tror jeg ikke jeg behøver at knytte så mange ord til.
Vi ved det alle sammen.
Tiden er ved at rinde ud, når det kommer til at stoppe klimaforandringer.
Og kigger vi på vores natur, både den, der er under og over vandoverfladen, så ved vi, at det står grelt til.
Endelig er der den krise, vi oplever ude i vores velfærd lige nu.
Man behøver ikke at snakke med mange sygeplejersker eller sosu'er for at få at vide, at det er helt, helt galt, og at mange års underfinansiering og nedskæringer har sat sig benhårdt.
Man kan simpelt hen ikke skære længere ind.
Vores oplevelse er, at det her finanslovsforslag ikke tager hånd om de kriser på en ansvarlig måde.
Hvis vi kigger på det med levevilkårskrisen, kan vi se, at antallet af familier, der ansøger om julehjælp, er højere end nogen sinde.
Vi ved, at fattigdommen kommer til at vokse.
Den her finanslov kommer ikke med hjælp til de folkepensionister, som står og har svært ved at få enderne til at mødes.
Tværtimod, kan man sige, er der jo samtidig med den her finanslovsaftale eller kort før vedtaget en kontanthjælpsaftale, som vil kaste yderligere tusinder af familier ud i fattigdom, når nytårsklokkerne ringer kl. 12.00 om natten den 31. december.
Vi kan se en regering, som planlægger skattelettelser, som igen vil forbigå dem, der har mindst i vores samfund: førtidspensionister, folkepensionister, studerende og mange andre.
Så her må man bare ligesom sætte – hvad hedder det modsatte af et flueben? – et kryds ud for »opgave ikke løst«.
Et minus, hedder det – tak, formand.
Når vi kigger på velfærden, har jeg jo beskrevet den krise, der er.
Jeg var oppe i Nordjylland sidste fredag at snakke med nogle af de sygeplejersker, som rammes af de her nedskæringer.
Det var grelle fortællinger, altså f.eks. at patienter, som skal til dialyse, nu selv skal tage et tæppe med, fordi man har sparet tæppet væk.
Og det er altså også socialt sårbare patienter, som måske ikke er så gode til at få vasket det der tæppe.
Det er bare et eksempel.
De fyrer sygeplejersker og sosu'er i hele landet lige nu.
Alle snakker om det modsatte: Vi skal rekruttere flere, og vi skal lave en genrejsning.
Men virkeligheden er, at man fyrer sygeplejersker, man fyrer sosu'er, og man indfører ansættelsesstop.
Og det gør man altså i en situation, hvor vi samtidig i Økonomisk Redegørelse kan læse, at vi har et overskud på statens finanser på 75 mia. kr. i år.
Det er i mine øjne skrupskørt, hvis man må have lov til at udtrykke sig sådan fra talerstolen.
Og hvis det endelig var, man var bekymret for inflationen, var det jo ikke nødvendigvis velfærden, der skulle holde for.
Så siger de, at det gør de ikke, for det er ikke her i finansloven.
Nej, men det er resultatet af den boligskatteaftale, som man har indgået.
Det har en inflationær virkning.
Selvfølgelig har det det.
Man kunne jo have overvejet, om det var klogt, hvis man er bekymret for inflation, eller i hvert fald om det var vigtigere, end at vi skal i gang med at fyre sygeplejersker og sosu'er ude i vores ganske land.
Så der må vi bare sige, at når det gælder velfærden, er der også et kryds.